Keld Albrechtsen (EL), 2003-12-09:
Det er en vigtig debat, som Folketinget har i dag.
Så meget desto mere trist er det jo, at et flertal i Folketinget står bag et forslag til vedtagelse, som indeholder absolut intet, når det gælder den fremtidige indsats.
Det indeholder en hel del selvros med hensyn til, hvad der hidtil er sket efter regeringens opfattelse, men intet om, hvad der skal gøres ved de fremtidige problemer.
Det er jo trist.
Ikke mindst når man ser på, hvordan det skal gå de ældre, som ikke har egen formue i dette samfund.
Hvis man forestiller sig, at den nuværende regering forbliver ved magten i nogle valgperioder endnu - det er ganske vist en uhyggelig tanke, men vi kan blive nødt til at tænke den alene for at undgå det - hvordan vil situationen så være?
Hvis vi nu forestiller os, at vi har dette skattestop kørende i f.eks. 10 år, så er det i hvert fald slut med kommunernes økonomi, helt slut.
Man kan bare se på de stramninger, der gennemføres i øjeblikket, og så forestille sig, at de skal fortsættes med 1,5 mia. kr., eller hvad der bliver nødvendigt for at klare skattestoppet.
År ud og år ind en sådan årlig forringelse af den offentlige sektor. Hertil kommer så de skattelettelser, som regeringen tager af kassen og bare deler ud, uden at pengene eksisterer - var det ikke godt og vel 5 mia. kr. i den her omgang?
Dem tager man bare af kassen.
De skal jo betales tilbage på et eller andet tidspunkt
Der ligger en regning om 10 år.
Jo, men det kan ikke hjælpe, at ministeren smiler og ryster på hovedet, for det gør der altså.
Pengene gror desværre ikke på træerne ude i virkeligheden.
Der skal være noget produktion bag ved dem.
Så kommer der også billige cigaretter og spiritus og alle mulige andre ting, som man ødelægger økonomien med.
Inden længe vil det såmænd lykkes den nuværende regering, der overtog et drønende overskud på statsfinanserne, at præstere en situation, hvor vi ikke længere er i stand til at betale af på den offentlige gæld.
Hvem kommer det til at ramme i fremtiden?
Det kommer lige præcis til at ramme den del af de ældre, som ikke har været i stand til at opspare en formue, mens de var så heldige endnu at have arbejde, hvis de havde det.
Og når jeg siger »hvis de havde det«, er det, fordi samtidig med at regeringen fører en sådan økonomisk politik, undlader den konsekvent at gøre noget som helst for at bremse den stigende arbejdsløshed.
Hvis ikke man snart begynder at se på at få folk i beskæftigelse f.eks. ved at bygge de manglende boliger til ældre, som også indgår i den her debat, så underminerer man i yderligere hurtigt tempo den økonomi, som alle ældre skal leve af om 10 og 20 år.
Så det er faktisk ret dystre udsigter, der ligger foran, når vi har den her debat, hvis vi kigger lidt ud i fremtiden og trækker linjerne fra den dybt uansvarlige politik, som føres i øjeblikket.
Vi synes, det er et fornuftigt forslag til vedtagelse, som vi selv har været med til at fremsætte.
Der ligger nogle konkrete forbedringer.
Vi synes også, at den voksende ulighed, der er blandt de ældre, kunne løses ved, at man f.eks. lægger loft over fradraget på private pensionsopsparinger og i stedet for forbedrer folkepensionen, som der altså også peges på i det forslag til vedtagelse, vi har fremsat.
Man skal have en generel forbedring, som virkelig kommer alle de folkepensionister til gode, der ikke har noget ud over en lille smule ATP og folkepensionen, i stedet for de besynderlige ordninger med ældrechecken, som den her regering fik gennemført.
Vi synes med andre ord, at ældrepolitikken kan lægges helt om.
Den kan lægges om på en sådan måde, at vi samtidig opnår en generel forbedring af samfundsøkonomien ved at koble ældrepolitikken sammen med en aktiv beskæftigelsespolitik inden for den kommunale sektor, inden for plejesektoren og inden for boligbyggeriet ved at anvende dagpenge og bistandshjælp aktivt og få de mennesker ud på arbejdsmarkedet, som de ældre har brug for i f.eks. plejen og boligbyggeriet, og på den måde kan vi på en gang sænke arbejdsløsheden og forbedre vilkårene for de ældre.
Det er grundlæggende forholdsvis enkelt at udforme en sådan politik, som vil være til gavn for alle og samtidig endog også til gavn for samfundsøkonomien
Men det triste ved situationen i dag er, at regeringen absolut ingen planer har i den retning.
Den ser passivt til, mens arbejdsløsheden vokser, samtidig med at de ældres vilkår ude i kommunerne måned for måned forringes.